Diensleweringbetoging in Polokwane | Maroela Media
Die betogers het klippe, hout en brandende motorbande gebruik om die R71 tussen Polokwane en Tzaneen te versper. Die pad na die Universiteit van Limpopo in Turfloop en die pad na die Mankweng-landdroshof is ook versper.
Die polisie het met rubberkoeëls op die betogers losgebrand. Die betogers het daarop aangedring dat hulle krane by hulle huise kry in plaas daarvan om van gemeenskaplike krane hoef gebruik te maak. Diegene wat wel krane in hulle huise het, voer aan dat die rekeninge wat hulle ontvang nie akkuraat is nie.
“Hulle moet daardie skuld afskryf en van voor af met betroubare meters begin. Ons is meer as bereid om vir dienste te betaal want ons het vir dié regering gestem,” het Makama Malebana, ŉ gemeenskapsleier, gesê.
Volgens Malebana was hulle al telkemale met die munisipaliteit in gesprek maar het hulle nog geen bystand ontvang nie. Inwoners het sowat twee maande gelede ook betoog en daar is besluit om ŉ taakspan op die been te bring. Malebana het gesê die taakspan is nie doeltreffend nie en dit word slegs deur die munisipaliteit gebruik om inwoners stil te maak.